Broj: 711-I-112-P-414-17/20-18-11

Zagreb, 16. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., 98/19. u daljnjem tekstu: ZSSI), **u predmetu dužnosnika Matka Šutala, gradonačelnika Grada Valpova, i** **dužnosnice Ane Brajnović, zamjenice gradonačelnika Grada Valpova,** pokrenutom Odlukama Povjerenstva, broj: 711-I-972-P-414-17/19-10-11 od 18. travnja 2019.g. i broj: 711-I-1898-P-414-17/19-17-11 od 30. listopada 2019.g., na 75. sjednici, održanoj 16. siječnja 2020.g., donosi sljedeću:

**ODLUKU**

1. **Potpisivanjem, u ime Grada Valpova, Ugovora o dodjeli financijskih sredstava, KLASA: 620-01/18-01/1, URBROJ: 2185/01-2-18-1 od 16. veljače 2018.g., sklopljenog između Grada Valpova, kao davatelja financijskih sredstava i saveza udruga ZAJEDNICA ŠPORTSKIH UDRUGA GRADA VALPOVA, kao korisnika financijskih sredstava, u kojoj Zajednici udruga je dužnosnik Matko Šutalo u vrijeme sklapanja predmetnog Ugovora bio član Izvršnog odbora, dužnosnik Matko Šutalo, gradonačelnik Grada Valpova, narušio je vlastitu vjerodostojnost i integritet u obnašanju javne dužnosti, čime je počinio povredu članka 5. stavka 1. ZSSI-a.**
2. **Propustom da po pisanom pozivu priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 10. srpnja 2017.g. povodom stupanja na dužnost i imovine utvrđene u postupku provjere na temelju pribavljenih podataka od nadležnih tijela i to u dijelu podataka o primanjima na mjesečnoj razini od dužnosti za koju se podnosi izvješće o imovinskom stanju, dužnosnik Matko Šutalo, gradonačelnik Grada Valpova, počinio je povredu članka 27. ZSSI-a, u vezi s člancima 8. i 9. ZSSI-a.**
3. **Za povredu ZSSI-a, opisanu pod točkom II. ove izreke, dužnosniku Matku Šutalu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**
4. **Propustom da po pisanom pozivu priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika, podnesenom 4. srpnja 2017.g., povodom stupanja na dužnost i imovine utvrđene u postupku provjere na temelju pribavljenih podataka od nadležnih tijela i to u dijelu o načinu obnašanja dužnosti i primanjima na mjesečnoj razini od dužnosti za koju se podnosi izvješće o imovinskom stanju, dužnosnica Ana Brajnović, zamjenica gradonačelnika Grada Valpova, počinila je povredu članka 27. ZSSI-a, u vezi s člancima 8. i 9. ZSSI-a.**
5. **Za povredu ZSSI-a, opisanu pod točkom IV. ove izreke, dužnosnici Ani Brajnović izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 47. sjednici, održanoj 18. travnja 2019.g., pokrenulo postupak za odlučivanje o sukobu interesa protiv dužnosnika Matka Šutala, gradonačelnika Grada Valpova, zbog moguće povrede članka 5. stavka 1. ZSSI-a, koja proizlazi iz potpisivanja u ime Grada Valpova Ugovora o dodjeli financijskih sredstava dana, KLASA: 620-01/18-01/1 URBROJ: 2185/01-2-18-1 od 16. veljače 2018.g., sklopljenog između Grada Valpova, kao davatelja financijskih sredstava, i saveza udruga ZAJEDNICA ŠPORTSKIH UDRUGA GRADA VALPOVA, kao korisnika financijskih sredstava, a u kojoj zajednici udruga je dužnosnik Matko Šutalo u vrijeme sklapanja predmetnog Ugovora bio član Izvršnog odbora. Postupak je pokrenut i zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješću o imovinskom stanju dužnosnika podnesenom 10. srpnja 2017.g. povodom stupanja na dužnost i stanja imovine kako proizlazi iz podataka prikupljenih od nadležnih tijela, i to u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

Povjerenstvo je u istom predmetu na 67. sjednici, održanoj 30. listopada 2019.g., pokrenulo postupak za odlučivanje o sukobu interesa protiv dužnosnice Ane Brajnović, zamjenice gradonačelnika Grada Valpova, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika podnesenom 4. srpnja 2017.g., povodom stupanja na dužnost i Izvješću o imovinskom stanju dužnosnika podnesenom 23. siječnja 2018.g., povodom promjene, te stanja imovine kako proizlazi iz podataka prikupljenih od nadležnih tijela, u odnosu na podatke o načinu obnašanja dužnosti i primanjima na mjesečnoj razini od dužnosti za koju se podnosi izvješće o imovinskom stanju.

Na Odluku o pokretanju postupka dužnosnik Matko Šutalo se očitovao pisanim očitovanjem zaprimljenim 24. svibnja 2019.g., pod brojem ulazne pošte 711-U-2154-P-414-17/19-17-2. U očitovanju dužnosnik u bitnom navodi kako je nesporna činjenica da je izabran u Izvršni odbor Zajednice sportskih udruga Grada Valpova dana 1l. travnja 2014.g. međutim da nikada nije konzumirao to svoje članstvo i pravo sudjelovanja u donošenju bilo kakvih odluka vezanih za rad Zajednice. Naime, dužnosnik ističe kako nije sudjelovao niti nazočio sjednicama Izvršnog odbora, a poglavito u 2017..g. i 2018.g. što je jasno vidljivo i iz zapisnika sa sjednica Izvršnog odbora koje dužnosnik dostavlja u prilogu. Dužnosnik dalje navodi kako je odlukama Gradskog vijeća, dakle ne odlukama Gradonačelnika, dodijelio sredstva navedenoj Zajednici, jednako kao što je Gradsko vijeće donijelo i Program javnih potreba u sportu za 2017.g. i 2018.g. koji program je prošao svu zakonom i propisima propisanu proceduru prije samog donošenja. Dužnosnik ističe da je Ugovor o dodjeli financijskih sredstava za 2018.g. potpisao kao predstavnik Grada Valpova i u tome ne vidi niti nalazi išta sporno.

U odnosu na kršenje članka 8. i 9. ZSSI-a dužnosnik navodi kako je dana 9. lipnja 2017.g. stupio na dužnost gradonačelnika Grada Valpova. Budući da je člankom 8. st. 1. ZSSI-a propisana obveza dužnosnika da u roku od 30 dana od dana stupanja na dužnost podnese izvješće o imovinskom stanju dužnosnika, dužnosnik je dana 10. srpnja 2017.g., dakle u zakonskom roku, podnio izvješće o imovinskom stanju, te je pod rubrikom „Primarna dužnost“, budući je istu obnašao od 9. lipnja 2017.g., naveo kako dužnost gradonačelnika obavlja profesionalno, a u rubrici „*Primanja na mjesečnoj razini od dužnosti za koju se podnosi izvješće o imovinskom stanje*“ naveo je kako trenutno prima prosječnu bruto plaću u iznosu od 8.512,90 kn, odnosno 6.420,20 kn neto. Dužnosnik ističe da je isticao zakonski rok od 30 dana za podnošenje izvješća, te je stoga u imovinskoj kartici naveo primarnu dužnost koju je u tom trenutku obnašao i primanja koja je imao u to vrijeme odnosno prije stupanja na dužnost gradonačelnika, budući da je prvu plaću kao gradonačelnik primio tek 14. srpnja 2017.g., što je također utvrđeno u predmetnom postupku.

Dužnosnik ističe da budući da nije imao uvid u obračunske isprave za isplatu plaće sve do primitka iste 14. srpnja 2017.g. nije znao niti mogao znati iznos bruto i neto plaće gradonačelnika pa je logično da je naveo ona mjesečna primanja koja je imao u razdoblju koje je prethodilo njegovom stupanju na dužnost. Dužnosnik dalje tumači kako je člankom 8. stavkom 2. ZSSI-a propisana obveza dužnosnika da u slučaju ako je tijekom obnašanja javne dužnosti došlo do bitne promjene glede imovinskog stanja o tome podnesu izvješće Povjerenstvu istekom godine u kojoj je promjena nastupila. Budući je, prema tumačenju dužnosnika, očito došlo do promjene glede njegovog imovinskog stanja u ostavljenom zakonskom roku po isteku godine u kojoj je nastupila promjena i to dana 23. siječnja 2018.g. istu je prijavio Povjerenstvu i to plaću u bruto iznosu od 18.133,94 kn, što je u njegovom slučaju 11.731,85 kn neto.

Slijedom navoda iz očitovanja dužnosnik smatra kako nije počinio povrede za koje je predmetni postupak pokrenut. U prilogu očitovanja dužnosnik je dostavio Zapisnike sa sjednica Izvršnog odbora Zajednice športskih udruga Grada Valpova od 26. ožujka 2018.g., 5. siječnja 2018.g., 29. prosinca 2017.g., 13. rujna 2017.g., 28. kolovoza 2017.g., 5. travnja 2017.g. i 5. siječnja 2017.g., iz kojih je razvidno kako je dužnosnik sa navedenih sjednica bio odsutan.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u Registar dužnosnika Povjerenstvo je utvrdilo da Matko Šutalo obnaša dužnost gradonačelnika Grada Valpova od 9. lipnja 2017.g. Stoga je Matko Šutalo povodom obnašanja navedene dužnosti obvezan postupati sukladno odredbama ZSSI-a.

U odnosu na moguću povredu članka 5. stavka 1. ZSSI-a Povjerenstvo je u predmetnom postupku od Grada Valpova zatražilo očitovanje o okolnostima financiranja Nogometnog kluba „Valpovka“ Valpovo iz Proračuna Grada Valpova, kao i podatke o plaći dužnosnika Matka Šutala u odnosu na drugi dio postupka.

Grad Valpovo je 22. ožujka 2018.g. dostavio očitovanje, KLASA: 022-05/18-01 od 20. ožujka 2018.g., u kojem naveo da Grad Valpovo mjesečno transferira sredstva Zajednici športskih udruga Grada Valpova na temelju ugovora. Zajednica onda transferira sredstva udrugama na temelju sklopljenih ugovora, za njihovu programsku djelatnost. U prilogu očitovanja dostavljena je relevantna dokumentacija.

Na traženje Povjerenstva, Zajednica športskih udruga Grada Valpova je 7. rujna 2018.g. dostavila očitovanje, URBROJ: 01-09/18-15 od 6. rujna 2018.g., u kojem je navela kako je Matko Šutalo bio član Izvršnog odbora Zajednice športskih udruga Grada Valpova u razdoblju od 11. travnja 2014.g. do 11. travnja 2018.g. Navedeni od 12. travnja 2018.g. ne obnaša nikakvu funkciju u tijelima Zajednice. Iz ISPU sustava Porezne uprave nije razvidno da bi dužnosnik od Zajednice športskih udruga Grada Valpova u razdoblju u kojem je obnašao dužnost gradonačelnika Grada Valpova primao naknadu.

Uvidom u Registar udruga utvrđeno je kako je pod Reg.br. 14000363 upisana Zajednica športskih udruga Grada Valpova, OIB: 30315270246, oblik udruživanja: savez udruga. Kao osobe ovlaštene za zastupanje upisani su Alenko Bajer, predsjednik, i Nened Petrović, tajnik. Zajednica udruga osnovana je u cilju promicanja, razvitka sporta na području Grada Valpova, poticanju vrhunskog sportskog stvaralaštva i stvaranja uvjeta za postizanje vrhunskih sportskih dometa, razvitku sportskih aktivnosti djece i mladeži te sportsko rekreativnih aktivnosti građana i osoba s invaliditetom.

Uvidom u dostavljenu dokumentaciju utvrđeno je kako je Grad Valpovo u 2017. i 2018.g. Odlukama Gradskog vijeća Grada Valpova dodijelio sredstva Zajednici športskih udruga Grada Valpovo. Tako je Gradsko Vijeće na 29. sjednici 28. prosinca 2016.g. donijelo Program javnih potreba u športu Grada Valpova za 2017.g., dok je na 7. sjednici 21. prosinca 2017.g. donijelo Program javnih potreba u sportu Grada Valpova za 2018.g. U financijskom planu oba Programa planirana su sredstva za Zajednicu sportskih udruga Grada Valpova, 2017.g. u iznosu od 700.000,00 kn i 2018.g. u iznosu od 1.000.000,00 kn. Uvidom u Zapisnik sa 7. sjednice Gradskog vijeća Grada Valpova, na kojoj se donosila odluka o Programu javnih potreba u sportu Grada Valpovo za 2018.g., utvrđeno je kako su prijedlog Odluke iznosili Višnja Holas, viši stručni suradnik za društvene djelatnosti u Gradu Valpovo, i Željko Varžić iz Odbora za financije i proračun Grada Valpova. Prijedlog Programa javnih potreba u športu prethodno je razmatrao Odbor za financije i proračun Grada Valpova te ga je na 4. sjednici, 19. prosinca 2017.g. jednoglasno usvojio i predložio Gradskom vijeću.

Nadalje, na temelju Odluke Gradskog vijeća iz 2016.g. sklopljen je između Grada Valpovo i Zajednice športskih udruga Grada Valpova Ugovor o dodjeli financijskih sredstava, KLASA: 620-01/17-01/2 URBROJ: 2185/01-3-17-3 od 8. ožujka 2017.g. Ugovor je u ime Grada Valpova sklopio gradonačelnik Leon Žulj, s jedne, i Dubravko Kučinac, predsjednik Zajednice, s druge strane.

Na temelju Odluke Gradskog vijeća iz 2017.g., između Grada Valpova i Zajednice športskih udruga Grada Valpova sklopljen je Ugovor o dodjeli financijskih sredstava, KLASA: 620-01/18-01/1 URBROJ: 2185/01-2-18-1 16. veljače 2018.g. Ugovor je sklopio gradonačelnik Grada Valpova Matko Šutalo, s jedne, i Dubravko Kučinac, predsjednik Zajednice, s druge strane.

Člankom 16. Zakona o udrugama („Narodne novine“ broj 74/14., 70/17. i 98/19.) propisano je da udrugom upravljaju članovi, neposredno ili putem svojih izabranih predstavnika u tijelima udruge, a na način propisan statutom. Najviše tijelo udruge je skupština, dok se statutom udruge mogu, pored skupštine, utvrditi i druga tijela udruge. Udruga stječe svojstvo pravne osobe danom upisa u registar udruga.

Kako je člankom 14. stavkom 5. ZSSI-a dužnosnicima dozvoljeno članstvo u upravnim i nadzornim tijelima najviše dviju, neprofitnih udruga, nema zapreke da dužnosnik Matko Šutalo istovremeno uz obnašanje dužnosti gradonačelnika Grada Valpova obavlja i funkciju u Izvršnom odboru Zajednice športskih udruga Grada Valpova bez prava na naknadu ili primanje dara u toj ulozi.

Nadalje, Člankom 32. stavkom 1. Zakona o udrugama propisano je da se programi i projekti od interesa za opće dobro u Republici Hrvatskoj koje provode udruge mogu financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora. Člankom 33. stavkom 1. Zakona o udrugama propisano je da nadležna državna tijela, jedinice lokalne i područne (regionalne) samouprave i druge javne institucije financiraju i ugovaraju provedbu programa i projekata od interesa za opće dobro na temelju provedenog javnog poziva, odnosno natječaja ili na temelju posebnog propisa o financiranju javnih potreba.

Na temelju članka 33. stavka 2. Zakona o udrugama, Vlada Republike Hrvatske donijela je Uredbu o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15., na snazi od 17. ožujka 2015.g., u daljnjem tekstu: Uredba). Na temelju članka 1. stavka 2. Uredbe, kriterije, mjerila i postupke iz ove Uredbe na odgovarajući način primjenjuju, pored ostalih subjekata, jedinice lokalne i područne (regionalne) samouprave kada iz javnih izvora financiraju programe i projekte udruga te doniraju odnosno sponzoriraju udruge, ako posebnim propisom nije drugačije uređeno.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Okolnosti dodijele financijskih sredstava iz Proračuna Grada Valpova Zajednici športskih udruga Grada Valpova, u trenutku u kojem dužnosnik Matko Šutalo obavlja poslove člana Izvršnog odbora udruge, zahtijevaju od dužnosnika Matka Šutala odgovarajuću pažnju i odgovarajuće mjere u svrhu očuvanja nepristranost i vlastite vjerodostojnost te povjerenja građana da javnu dužnost ne koristi za osobni probitak, odnosno probitak povezane osobe.

Obveza dužnosnika da u obnašanju javnih dužnosti postupaju sukladno načelima iz članka 5. stavka 1. ZSSI-a nije propisana apstraktno već u kontekstu obveze dužnosnika da izbjegavaju svaki sukob interesa te da štite povjerenje građana u vlastitu nepristranost u obnašanju iste dužnosti odnosno da se ne dovedu u situaciju u kojoj bi kod građana mogao nastati opravdan dojam da je na njih u obnašanju dužnosti utjecao njihov privatni interes ili privatni interes povezane osobe.

Slijedom navedenog, dužnosnik Matko Šutalo je bio dužan voditi računa o vanjskom dojmu te potrebi zaštite vlastite vjerodostojnosti prilikom dodjele financijskih sredstava iz Proračuna tijela u kojem obnaša javnu dužnost Zajednici udruga u kojoj je bio član, odnosno član Izvršnog odbora. Dužnosnik Matko Šutalo u predmetnoj situaciji nije pravilno upravljao nastalom situacijom, jer je, unatoč nedvojbenoj povezanosti s predmetnom udrugom, sudjelovao u postupku dodjeljivanja financijskih sredstava, potpisivanjem Ugovora o dodjeli financijskih sredstava 16. veljače 2018.g. Pod gore navedenim okolnostima, ne može se utvrditi da je dužnosnik počinio neko od zabranjenih djelovanja dužnosnika iz članka 7. ZSSI-a, budući su financijska sredstva dodijeljena sukladno Programu javnih potreba u športu Grada Valpova. Međutim, imajući u vidu da sklapanjem ugovora o dodjeli financijskih sredstava može nastati opravdani dojam da bi dužnosnik time mogao pogodovati navedenoj udruzi, dužnosnik je u navedenom slučaju bio dužan poduzeti odgovarajuće radnje i mjere, kao primjerice izuzimanje ili javno deklariranje spornih okolnosti i dr., što uključuje i mogućnost, ali i obvezu dužnosnika da zatraži mišljenje Povjerenstva sukladno članku 6. stavku 1. ZSSI-a, sve kako bi zaštitio vlastitu vjerodostojnost i integritet te otklonio svaku sumnju da je koristio javnu dužnost za probitak osobe koja je s njim povezana. Budući da dužnosnik u predmetnom slučaju isto nije učinio, Povjerenstvo utvrđuje kako je potpisivanjem u ime Grada Valpova Ugovora o dodjeli financijskih sredstava, KLASA: 620-01/18-01/1 URBROJ: 2185/01-2-18-1 od 16. veljače 2018.g., dužnosnik Matko Šutalo narušio vlastitu vjerodostojnost i integritet u obnašanju javne dužnosti, čime je počinio povredu članka 5. stavka 1. ZSSI-a. Povjerenstvo ističe kako činjenica da je dužnosnik bio odsutan sa onih sjednica Izvršnog odbora Zajednice športskih udruga Grada Valpova za koje je u prilogu očitovanja dostavio Zapisnike nije odlučna za utvrđenje predmetne povrede. Naime, samo članstvo u Izvršnom odboru udruge te prava i obveze koje dužnosnik u obavljanju te funkcije ima dovode do povezanosti dužnosnika s tom udrugom kao i do ranije opisanog dojma o kojem je dužnosnik dužan voditi računa.

U odnosu na kršenje odredbi iz članka 8. i 9. ZSSI-a, Povjerenstvo je izvršilo uvid u dostavljena Izvješća o imovinskom stanju dužnosnika te je utvrdilo kako je dužnosnik Matko Šutalo 10. srpnja 2017.g. podnio Izvješće o imovinskom stanju dužnosnika povodom stupanja na dužnost gradonačelnika Grada Valpova. U navedenom Izvješću dužnosnik je pod rubrikom „Primarna dužnost“ naveo kako dužnost gradonačelnika Grada Valpova obnaša profesionalno, dok je u rubrici „*Primanja na mjesečnoj razini od dužnosti za koju se podnosi izvješće o imovinskom stanju*“ naveo kako prima plaću u bruto iznosu od 8512,90 kn, odnosno 6420,20 kn neto.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Sukladno članku 8. stavku 2. ZSSI-a, ako je tijekom obnašanja javne dužnosti došlo do bitne promjene glede imovinskog stanja, dužnosnici su o tome dužni podnijeti izvješće Povjerenstvu, istekom godine u kojoj je promjena nastupila. Stavkom 3. propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku 30 dana od dana stupanja na dužnost na početku novog mandata podnijeti Izvješće o imovinskom stanju.

Izvješće o imovinskom stanju dužnosnika podnosi se sukladno članku 8. stavku 9. ZSSI-a na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 8. stavkom 7. podstavkom 7. ZSSI-a propisano je da podaci o stečenoj imovini dužnosnika obuhvaćaju, između ostalog, i podatke o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera provodi se sukladno članku 24. ZSSI-a.

Povjerenstvo je, na temelju članka 24. ZSSI-a, zatražilo očitovanje Grada Valpova o načinu obnašanja dužnosti dužnosnika kao i o plaći koju je dužnosnik prima te je također izvršilo uvid i u ISPU sustav Porezne uprave.

U prilogu očitovanja Grada Valpova zaprimljenog 22. ožujka 2018.g. dostavljen je dokument „Tablica br.1. – Rekapitulacija plaća gradonačelnika i zamjenika“, iz koje je razvidno kako je dužnosniku Matku Šutalu 14. srpnja 2018.g. isplaćena plaća za lipanj u bruto iznosu 13.188,33 kn, odnosno 8.800,89 kn neto, dok je u mjesecima od kolovoza 2018.g. do veljače 2018. isplaćivana plaća u bruto iznosu od 18.133,94 kn, odnosno 11.731,85 kn neto.

Uvidom u ISPU sustav Porezne uprave utvrđeno je kako je dužnosniku Matku Šutalu 14. srpnja 2017.g. Grad Valpovo isplatio plaću u neto iznosu od 9.164,19 kn, dok su u slijedećim mjesecima isplaćivane plaće: 14. kolovoza 2017.g. u iznosu od 12.276,80 kn neto, 21. rujna 2017.g. u iznosu od 12.302,75 kn neto, 20. listopada 2017.g. u iznosu od 12.276,80 kn neto, 15. studenog 2017.g. u iznosu od 12.302,75 kn neto i 15. prosinca 2017.g. u iznosu od 12.276,80 kn neto.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Budući je uvidom u dostavljene podatke Grada Valpova i podatke iz ISPU sustava Porezne uprave Povjerenstvo utvrdilo nesklad u podacima o iznosu plaće za obnašanje dužnosti gradonačelnika Grada Valpova, na temelju članka 26. ZSSI-a, pozvalo je dužnosnika Matka Šutala Zaključkom, broj: 711-I-535-P-414-17/19-08-11 od 6. ožujka 2019.g., da u roku od 15 dana od dana primitka navedenog Zaključka dostavi Povjerenstvu pisano očitovanje s potrebnim dokazima u kojem će pojasniti utvrđeni nesklad između imovine prijavljene u Izvješću o imovinskom stanju dužnosnika podnesenom 10. srpnja 2017.g. povodom stupanja na dužnost i stanja imovine kako proizlazi iz podataka prikupljenih od nadležnih tijela, u odnosu na podatke o plaći dužnosnika.

Dužnosnikovo očitovanje zaprimljeno je 15. ožujka 2019.g., pod brojem: 711-U-1237-P-414-17/19-09-2. U očitovanju se u bitnom navodi kako je u podnesenom Izvješću o imovinskom stanju, povodom stupanja na dužnost, dužnosnik naveo primanja koja je imao prije stupanja na dužnost., budući je prvu plaću kao gradonačelnik primio 14. srpnja 2017.g. Dužnosnik navodi da budući da nije imao uvid u obračunske isprave za isplatu plaće sve do primitka iste 14. srpnja 2017.g. nije znao niti mogao znati iznos bruto i neto plaće gradonačelnika pa je naveo ona mjesečna primanja koja je imao u razdoblju koje je prethodilo njegovom stupanju na dužnost. Dužnosnik također navodi kako je plaću koju prima za obnašanje dužnosti u iznosu od 18.133,94 kn bruto, odnosno 11.731,85 kn neto, prijavio u Izvješću o imovinskom stanju dužnosnika koje je podnio 23. siječnja 2018.g. povodom ispravka podataka.

Obzirom da dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, donesena je odluka o pokretanju postupka protiv dužnosnika.

U odnosu na očitovanje i dostavljenu dokumentaciju Povjerenstvo utvrđuje kako je dužnosnik Matko Šutalo na dužnost gradonačelnika Grada Valpova stupio 9. lipnja 2017.g. Dužnosnik je 10. srpnja 2017.g. podnio Izvješće o imovinskom stanju povodom stupanja na dužnost, čime je pravovremeno ispunio svoju obvezu podnošenja Izvješća u roku od 30 dana od dana stupanja na dužnost. U podnesenom Izvješću dužnosnik je u rubrici „*Primanja na mjesečnoj razini od dužnosti za koju se podnosi izvješće o imovinskom stanju*“ naveo kako prima bruto iznos od 8512,90 kn, odnosno 6420,20 kn neto. Prema očitovanju samog dužnosnika navedeni iznos odnosi se na primanja koja je dužnosnik imao prije stupanja na dužnost, budući da, kako navodi, nije imao uvid u obračunske isprave za isplatu plaće sve do primitka prve plaće za obnašanje navedene dužnosti dana 14. srpnja 2017.g. točan iznos plaće za obnašanje dužnosti gradonačelnika prijavio je 23. siječnja 2018.g. podnošenjem novog Izvješća povodom ispravka podataka

Povjerenstvo je utvrdilo kako je dužnosnik prvu plaću za obnašanje dužnosti doista primio 14. srpnja 2017.g. Međutim, isto tako je utvrđeno da je Grad Valpovo, Upravni odjel za gospodarstvo i društvene djelatnosti dana 12. lipnja 2017.g. donio Rješenje o visini plaće, KLASA: UP/I-120-02/17-01/1 URBROJ: 2185-01-6-17-1, kojim je dužnosniku Matku Šutalu odredio plaću na temelju umnoška pripadajućeg koeficijenta i osnovice, uvećanu za godine radnog staža.

Dakle, dužnosnik je u trenutku podnošenja Izvješća o imovinskom stanju dužnosnika povodom stupanja na dužnost imao akt Grada Valpova kojim je određena njegova plaća. Točan ili približno točan iznos plaće u neto i bruto iznosu mogao je saznati u računovodstvu, odnosno službi za obračun plaća. Naime, sukladno obvezi iz članka 8. stavka 7. podstavka 7 ZSSI-a te Odluke o utvrđivanju sadržaja obrasca Izvješća o imovinskom stanju („Narodne novine“ broj 4/15.) dužnosnici su u rubrici „*Primanja na mjesečnoj razini od dužnosti za koju se podnosi izvješće o imovinskom stanju*“, kod profesionalnog obnašanja dužnosti, dužni navesti točan podatak o bruto i neto iznosu mjesečne plaće koju ostvaruju na ovoj dužnosti. Ukoliko je dužnosnik imao opravdani razlog zbog kojeg u trenutku podnošenje Izvješća nije znao iznos bruto i neto plaće imao je obvezu, u trenutku saznanja o točnom iznosu, bez odgađanja, obavijestiti Povjerenstvo na način da ispravi netočno prijavljeni podatak. Podatak o plaći koju je dužnosnik ostvarivao prije stupanja na dužnost (kod ranijeg poslodavca) nije ispravno prijavljeni podatak o plaći koju dužnosnik ostvaruje za obnašanje javne dužnosti. Također, dužnosnik pogrešno tumači kako je ispravak netočnog podatka trebao prijaviti kao bitnu promjenu sukladno članku 8. stavku 2. ZSSI-a. Izvješće koje se podnosi sa svrhom „*Ispravak podataka*“ odabire se u slučajevima kada je dužnosnik kod podnošenja prethodnog izvješća o imovinskom stanju počinio pogreške u imenima, brojevima, nazivima, **pogreške u izračunu pojedinih podataka**, kao i kada je prilikom unosa podataka u obrazac počinio druge slične faktografske pogreške. Podnošenje izvješća povodom promjene pak proizlazi iz obveze dužnosnika da Povjerenstvu prijavi bitnu promjenu glede imovinskog stanja do koje je došlo tijekom obnašanja dužnosti, što kod dužnosnika Matka Šutala nije slučaj, budući je visina njegove plaće za obnašanje dužnosti gradonačelnika Grada Valpova, od stupanja na navedenu dužnost, ista.

Slijedom navedenog, Povjerenstvo utvrđuje kako dužnosnik Matko Šutalo nije po pisanom pozivu priložio odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 10. srpnja 2017.g. povodom stupanja na dužnost i imovine utvrđene u postupku provjere na temelju pribavljenih podataka od nadležnih tijela i to u dijelu podataka o primanjima na mjesečnoj razini od dužnosti za koju se podnosi izvješće o imovinskom stanju, čime je počinio je povredu članka 27. ZSSI-a, u vezi s člancima 8. i 9. ZSSI-a.

U odnosu na dužnosnicu Anu Brajnović, Povjerenstvo je uvidom u dostavljena Izvješća o imovinskom stanju utvrdilo kako je Povjerenstvu 4. srpnja 2017.g. podneseno izvješće o imovinskom stanju dužnosnice Ane Brajnović, povodom stupanja na dužnost zamjenice gradonačelnika Grada Valpova. U navedenom Izvješću dužnosnica je pod rubrikom „Dužnost za koju se podnosi izvješće o imovinskom stanju“ navela kako dužnost zamjenice gradonačelnika Grada Valpova obnaša volonterski, dok je u rubrici „Primanja na mjesečnoj razini od dužnosti za koju se podnosi izvješće o imovinskom stanju“ navela kako prima volontersku naknadu u iznosu od 2000,00 kn. Dužnosnica je u Izvješću navela kako je prije stupanja na dužnost radila kao diplomirani socijalni radnik u Centru za socijalnu skrb.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da dužnosnica Ana Brajnović obnaša dužnost zamjenice gradonačelnika Grada Valpova od 9. lipnja 2017.g. Stoga je i Ana Brajnović, povodom obnašanja gore navedene dužnosti, obvezna postupati sukladno odredbama ZSSI-a.

Povjerenstvo je povodom zaprimljenih prijava, na temelju članka 24. ZSSI-a zatražilo očitovanje Grada Valpova o načinu obnašanja dužnosti dužnosnice kao i o plaći koju je dužnosnica primalo. Povjerenstvo je također izvršilo uvid i u ISPU sustav Porezne uprave.

Grad Valpovo je dana 22. ožujka 2018.g. dostavio očitovanje, KLASA: 022-05/18-01, URBROJ: 2185/01-2-18-1 od 20. ožujka 2018.g., u prilogu kojeg je dostavljen i dokument „Tablica br.1. – Rekapitulacija plaća gradonačelnika i zamjenika“, iz koje je razvidno kako je dužnosnici Ani Brajnović dana 21. rujna 2017.g. isplaćena plaća za kolovoz u bruto iznosu 15.264,64 kn, odnosno 11.133,00 kn neto, te da je ista plaća isplaćivana i dalje za mjesece rujan, listopad, studeni, prosinac te siječanj 2018.g.

Uvidom u ISPU sustav Porezne uprave utvrđeno je kako je dužnosnica Ana Brajnović od siječnja do rujna 2017.g. primala uplate od Centra za socijalnu skrb Valpovo, te da je prvu uplatu od Grada Valpova primila 21. rujna 2017.g.

Grad Valpovo je na dodatno traženje Povjerenstva dostavio očitovanje, KLASA: 052-01/19-01/0029, URBROJ: 2185/01-2-19-2 od 21. kolovoza 2019.g., u kojem se navodi kako je dužnosnica Ana Brajnović na dužnost zamjenice gradonačelnika stupila 9. lipnja 2017.g. te da je istog dana Grad Valpovo donio Odluku, KLASA: 080-02/17-01/4, u kojoj se navodi kako će Ana Brajnović navedenu dužnost obnašati profesionalno. Nakon uručenja navedene Odluke dužnosnica je predala izjavu Gradu Valpovo da će dužnost obnašati volonterski. Sukladno tome za mjesec lipanj i srpanj 2017.g. nije joj isplaćivana plaća niti volonterska naknada. Dužnosnica je potom 26. srpnja 2017.g. pisano obavijestila Grad Valpovo da će dužnost počevši od 1. kolovoza 2017.g. obnašati profesionalno. Upravni odjel za gospodarstvo i društvene djelatnosti je 28. kolovoza 2017.g. donio rješenje o visini njene plaće. koja se od kolovoza 2017.g. redovno isplaćuje. U prilogu očitovanja dostavljeni su: Konačni rezultati izbora za gradonačelnika Grada Valpova od 8. lipnja 2017.g., Odluka o stupanju na dužnost zamjenice gradonačelnika Grada Valpova KLASA: 080-02/17-01/4 od 9. lipnja 2017.g., dopis dužnosnice Ane Brajnović Gradu Valpovo – Obavijest o načinu obavljanja dužnosti zamjenice gradonačelnika Grada Valpova od 9. lipnja 2017.g., dopis dužnosnice Ane Brajnović Gradu Valpovo – Obavijest o načinu obavljanja dužnosti zamjenice gradonačelnika Grada Valpova od 26. srpnja 2017.g., rješenje o visini plaće KLASA: UP/I-120-02/17-01/2 od 28. kolovoza 2017.g., IP1 Obrazac za 21. rujna 2017.g. i Promet po transakcijskom računu.

Uvidom u dostavljenu dokumentaciju utvrđeno je kako je dužnosnica Ana Brajnović na dužnost zamjenice gradonačelnika Grada Valpova stupila 9. lipnja 2017.g. Na navedenu dužnost dužnosnica je sukladno Odluci o stupanju na dužnost od 9. lipnja 2017.g. stupila profesionalno. Dužnosnica je 4. srpnja 2017.g. Povjerenstvu podnijela Izvješće o imovinskom stanju dužnosnika povodom stupanja na dužnost u kojem je navela kako navedenu dužnost obnaša kao volonter te da prima volontersku naknadu u iznosu od 2000,00 kn.

Nadalje, Rješenjem o visini plaće od 28. kolovoza 2017.g. određena je plaća koja će se dužnosnici Ani Brajnović isplaćivati počevši s danom 1. kolovoza 2017.g. za profesionalno obnašanje dužnosti. Uvidom u ISPU sustav i dostavljene podatke Grada Valpova utvrđeno je kako je prva isplata dužnosnici od Grada Valpova bila 21. rujna 2017.g. za plaću iz kolovoza 2017.g.

Dokumentaciji prileže i dva dopisa (obavijesti). Prvim, od 9. lipnja 2017.g., dužnosnica obavještava Grad Valpovo kako će dužnost zamjenice gradonačelnika Grada Valpova obnašati volonterski, dok drugim, od 26. srpnja 2017.g., dužnosnica obavještava Grad Valpovo da će navedenu dužnost, počev od 1. kolovoza 2017.g., obnašati profesionalno. Na dopisu od 26. srpnja 2017.g. nalazi se pečat Grada Valpova i potpis, kao potvrda zaprimanja dopisa, dok se na dopisu od 9. lipnja 2017.g. isti ne nalaze.

Uvidom u dostavljene podatke Grada Valpova i podatke iz ISPU sustava Porezne uprave Povjerenstvo je utvrdilo nesklad u podacima o načinu obnašanja dužnosti te o podacima o primanjima na mjesečnoj razini od dužnosti za koju se podnosi izvješće za obnašanje dužnosti gradonačelnika Grada Valpova koji su navedeni u podnesenim Izvješćima s podacima pribavljenim od nadležnih tijela.

Slijedom navedenog, na temelju članka 26. ZSSI-a, Povjerenstvo je Zaključkom, broj: 711-I-1613-P-414-17/19-15-11 od 20. rujna 2019.g., pozvalo dužnosnicu da u roku od 15 dana od dana primitka zaključka dostavi Povjerenstvu pisano očitovanje s potrebnim dokazima u kojem će pojasniti utvrđeni nesklad između imovine prijavljene u Izvješću o imovinskom stanju dužnosnika podnesenom 4. srpnja 2017.g. povodom stupanja na dužnost i Izvješću o imovinskom stanju dužnosnika podnesenom 23. siječnja 2018.g. povodom promjene te stanja imovine kako proizlazi iz podataka prikupljenih od nadležnih tijela, u odnosu na podatke o načinu obnašanja dužnosti i primanjima na mjesečnoj razini od dužnosti za koju se podnosi izvješće o imovinskom stanju.

Očitovanje dužnosnice zaprimljeno je 7. listopada 2019.g., pod brojem: 711-U-3434-P-414-17/19-16-2. U očitovanju se u bitnom navodi kako je Gradsko izborno povjerenstvo Grada Valpova dana 8. lipnja 2017.g. objavilo konačne izborne rezultate za gradonačelnika Grada Valpova, temeljem kojih je utvrđeno da je ona izabrana kao zamjenica gradonačelnika Grada Valpova. Pročelnik Upravnog odjela za gospodarstvo i društvene djelatnosti Grada Valpova, dana 9. lipnja 2017.g. donio je Odluku o stupanju na dužnost zamjenice gradonačelnika Grada Valpova, KLASA: 808-02/17-01/4, URBROJ: 2185/01-6-17-2, od 9. lipnja 2017. godine, u kojoj je navedeno da će dužnost zamjenice gradonačelnika obavljati profesionalno.

Dužnosnica navodi kako je gore navedena Odluka donijeta suprotno njezinoj izjavi od 9. lipnja 2017.g. u kojoj navodi da će dužnost zamjenice gradonačelnika obavljati volonterski.

Dužnosnica dalje navodi kako je dana 26. srpnja 2017.g. dostavila Uredu gradonačelnika Grada Valpova obavijest da će dužnost zamjenice gradonačelnika počevši od 1. kolovoza 2017.g. obavljati profesionalno, nakon čega je Pročelnik Upravnog odjela za gospodarstvo i društvene djelatnosti donio Rješenje o visini plaće, KLASA: UP/I-120-02/17-01/2, URBROJ: 2185/01-6-17-1, od 28. kolovoza u kojem se navodi će se plaća zamjenici gradonačelnika Grada Valpova početi isplaćivati s danom 1. kolovoza 2017.g. Prva isplata plaće kao dužnosnici odnosno zamjenici gradonačelnika isplaćena joj je, kako navodi, 21. rujna 2017.g. za plaću iz mjeseca kolovoza 2017.g.

Dužnosnica u konačnici navodi kako je u izvješću o imovinskom stanju dužnosnika podnesenom dana 4. srpnja 2017.g. navela da dužnost zamjenice gradonačelnika obavlja volonterski, a što se ne podudara sa Odlukom KLASA: 808-02/17-01/4, URBROJ: 2185/01-6-17-2, od 9. lipnja 2017. godine, u kojoj je očitom pogreškom napisano da će istu dužnost obavljati profesionalno.

Povjerenstvo ističe kako su Rješenja Pročelnika Upravnog odjela za gospodarstvo i društvene djelatnosti od 9. lipnja 2017.g. i 28. kolovoza 2017.g. službeni dokumenti Grada Valpova te se navodi dužnosnice kako je u istima napisano nešto pogrešno ne mogu prihvatiti. Isto tako, dužnosnica nije dostavila dokaz da je njena Izjava od 9. lipnja 2017.g. zaprimljena u Gradu Valpovu te da je po istoj postupljeno. U konačnici, Povjerenstvo je utvrdilo kako dužnosnica nikada nije primala naknadu za volontersko obnašanje dužnosti, iako je u Izvješću o imovinskom stanju od 4. srpnja 2017.g. navela kako prima naknadu u iznosu od 2000,00 kn.

Slijedom navedenog, obzirom da dužnosnica nije dostavila odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, donesena je odluka o pokretanju postupka 30. listopada 2019.g. Predmetna Odluka dostavljena je dužnosnici elektronskom dostavom 13. studenog 2019.g., ali se na istu dužnosnica do donošenja ove Odluke nije očitovala.

Slijedom gore navedenog, Povjerenstvo je utvrdilo kako je dužnosnica Ana Brajnović propustila da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnika podnesenom 4. srpnja 2017.g., povodom stupanja na dužnost zamjenice gradonačelnika Grada Valpova i imovine utvrđene u postupku provjere na temelju pribavljenih podataka od nadležnih tijela i to u dijelu o načinu obnašanja dužnosti i primanjima na mjesečnoj razini od dužnosti za koju se podnosi izvješće o imovinskom stanju, čime je počinila povredu članka 27. ZSSI-a, u vezi s člancima 8. i 9. ZSSI-a.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn. Ove odredbe primjenjuju se u oba slučaja, i kod dužnosnika Matka Šutala i kod dužnosnice Ane Brajnović.

Povjerenstvo je prilikom donošenja odluke o visini sankcije obustave isplate dijela neto mjesečne plaće gore navedenim dužnosnicima ocijenilo sve okolnosti iz kojih proizlazi težina povrede i odgovornost dužnosnika.

Kao okolnosti koja opravdavaju izricanje najniže sankcije unutar Zakonom propisanog raspona Povjerenstvo je ocijenilo činjenice da su i dužnosnik i dužnosnica do donošenja predmetne odluke podnijeli Povjerenstvu novo Izvješće u kojem su naveli točne podatke o primanjima za dužnosti koje obnašaju.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosnicima izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 2 jednaka uzastopna mjesečna obroka svaki u pojedinačnom mjesečnom iznosu od 1.000,00 kn. Stoga je odlučeno kao u točkama III. i V. izreke ove Odluke.

Za povredu načela obnašanja javnih dužnosti propisanih člankom 5. ZSSI-a, navedeni Zakon nije propisao mogućnost izricanja sankcije.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Matko Šutalo, elektroničkom dostavom
2. Dužnosnica Ana Brajnović, elektroničkom dostavom
3. Podnositelj prijave, putem dostavljene e-mail adrese
4. Objava na internetskoj stranici Povjerenstva
5. Pismohrana